Il-Kunsill adotta l-pożizzjoni tiegħu fl-ewwel qari dwar regoli ġodda għall-UE kollha dwar proċedimenti ta' insolvenza. Dan se jippermetti lill-Parlament Ewropew, li diġà ntlaħaq qbil miegħu f'Novembru 2014 dwar pakkett ta' kompromess fir-rigward tar-regoli l-ġodda, biex jadotta t-test fit-tieni qari fis-sessjoni tiegħu ta' Mejju jew Ġunju 2015. Ir-regoli l-ġodda għandhom l-għan li l-proċedimenti ta' insolvenza transkonfinali jsiru aktar effiċjenti u effettivi, li jkun ta' benefiċċju għad-debituri u l-kredituri, jiffaċilita s-sopravivenza tan-negozji u jagħti ċans ieħor lill-imprendituri. Barra minn hekk iġib ir-regolament attwali dwar l-insolvenza f'konformità mal-iżviluppi fil-liġijiet nazzjonali dwar l-insolvenza li ddaħħlu minn meta daħal fis-seħħ fl-2002. Ċifri pprovduti mill-Kummissjoni Ewropea juru li, kull sena fl-Unjoni Ewropea, dawn il-proċedimenti jaffettwaw numru stmat ta' 200 000 negozju, li jfisser li 1.7 miljun impjieg huma fil-periklu Kwart ta' dawn il-proċedimenti ta' insolvenza għandhom element transkonfinali. Il-Ministru Rasnačs, Ministru għall-Ġustizzja tal-Latvja u President tal-Kunsill, qal li: "Ir-regolament joħloq sistema mtejba tal-UE għall-insolvenza li għandha l-għan mhux biss li tħares aħjar l-interessi tal-kredituri, iżda tipprevedi wkoll qafas regolatorju. Nemmen li dan ir-regolament il-ġdid hu definittivament pass fid-direzzjoni t-tajba għax jistabbilixxi regoli aktar effettivi dwar proċedimenti ta' insolvenza f'livell transkonfinali, li jgħinu biex tinkiseb waħda mill-prijoritajiet attwali - li tingħata spinta lit-tkabbir fl-Ewropa." Kamp ta' applikazzjoni Il-kamp ta' applikazzjoni tar-regolament twessa' biex imur lil hinn mill-proċedimenti ta' likwidazzjoni diġà koperti mir-regolament attwali. Ir-regoli l-ġodda jkopru wkoll: proċedimenti li jipprevedu r-ristrutturar ta' debitur fi stadju fejn hemm biss probabbiltà ta' insolvenza proċedimenti li jħallu lid-debitur f'kontroll sħiħ jew parzjali tal-assi u l-affarijiet tiegħu proċedimenti li jipprevedu rilaxx mid-dejn jew aġġustament tad-dejn tal-konsumaturi u tal-persuni li jaħdmu għal rashom. Ġurisdizzjoni għall-ftuħ ta' proċedimenti ta' insolvenza Ir-regolament il-ġdid itejjeb il-qafas proċedurali għad-determinazzjoni tal-ġurisdizzjoni. Il-kunċett taċ-ċentru tal-interessi prinċipali hu ċċarat aktar biex tingħata gwida siewja lil dawk kollha kkonċernati u tiżdied iċ-ċertezza legali. Barra minn hekk, ir-regoli l-ġodda jinkludu ġabra ta' salvagwardji bl-għan li jxekklu "forum shopping" (għażla tal-ġurisdizzjoni) abbużiv. Proċedimenti sekondarji Ir-regolament jippreżenta sitwazzjonijiet speċifiċi fejn il-qorti invokata b'talba għal ftuħ ta' proċedimenti sekondarji tkun tista' tipposponi jew tiċħad il-ftuħ ta' tali proċedimenti. Il-qorti tista' tagħmel dan fuq talba tal-prattikant fl-insolvenza fil-proċedimenti prinċipali. Żdiedu wkoll għadd ta' regoli dwar kooperazzjoni u komunikazzjoni bejn l-atturi involuti fil-proċedimenti prinċipali u f'dawk sekondarji. Reġistri tal-insolvenza L-istati membri se jkollhom l-obbligu li jippubblikaw l-informazzjoni rilevanti f'każijiet ta' insolvenza transkonfinali f'reġistru elettroniku aċċessibbli pubblikament. Dan se jtejjeb l-informazzjoni tal-kredituri u l-qrati involuti u jevita l-ftuħ ta' proċedimenti paralleli ta' insolvenza. Ir-reġistri tal-insolvenza se jkunu kollegati flimkien permezz tal-portal Ġustizzja elettronika biex b'hekk jiġi ffaċilitat l-aċċess għal dik l-informazzjoni għall-kredituri u l-qrati li jinsabu fi stati membri oħra. Gruppi ta' kumpaniji Ir-regolament fih ġabra ta' regoli proċedurali bl-għan li jiżguraw amministrazzjoni effiċjenti tal-proċedimenti ta' insolvenza li jirrigwardaw kumpaniji differenti li jagħmlu parti minn grupp ta' kumpaniji. Dħul fis-seħħ Dan ir-regolament se jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea. Se jkun jorbot kollu kemm hu u japplika direttament fl-istati membri kollha. Pożizzjoni tal-Kunsill fl-ewwel qari bil-ħsieb tal-adozzjoni ta' regolament dwar proċedimenti ta' insolvenza Ara l-paġna tal-laqgħa